Številka: 3314-4/2011/100

Datum: 16.10.2019

# Zadeva: Zapisnik 39. seje sveta za promocijo kmetijskih in živilskih proizvodov

Datum seje: 11. 10. 2019 od 08:30 do 10:00

Kraj sestanka: Ministrstvo za kmetijstvo, gozdarstvo in prehrano, soba 533

Dunajska 22, Ljubljana

Prisotni člani sveta: mag. Anita Jakuš, dr. Bojan Pahor, Ana Le Marechal, dr. Tatjana Zagorc, Anka Lipušček Miklavič,

Upravičeno odsotni: dr. Karmen Rodman, Anton Jagodic, Danilo Potokar

Prisotni ostali MKGP: državni sekretar dr. Jože Podgoršek, Janja Kokolj-Prošek, Adrijana Bezeljak, dr. Darja Majkovič, mag. Štefi Videčnik, Vlasta Grašek, Marjan Cukrov,

 Zunanji: Barbara Rupnik in Nina Križnik - GZS ZKŽP, Ana Ahčin – GIZ meso

Dnevni red:

1. Sprejem dnevnega reda 39. seje, potrditev zapisnika in pregled sklepov 38. seje
2. Finančno poročilo o izvedbi 3-letne kampanje Naša super hrana
3. Časovnica izvajanja sektorske promocije po ZPKŽP in generične promocije po ZKme
4. Stanje na področju notifikacije specifikacij sektorjev mleka, mesa in sadja za shemo izbrana kakovost in informacija o objavi JR za povračilo stroškov iz ukrepa M03
5. Izhodišča za razpravo o spremembi ZPKŽP
6. Razno

AD1 Sprejem dnevnega reda 39. seje, potrditev zapisnika in pregled sklepov 38. seje

Svet je potrdil zapisnik 39. seje in pregledal izpolnjevanje sklepov. Vsi sklepi so bili realizirani.

 AD2 Finančno poročilo o izvedbi 3-letne kampanje Naša super hrana

Ga. Le Marechal je predstavila finančno poročilo o izvedbi kampanje Naša super hrana 2016-2019. Ga. Bezeljak je predstavila doseganje ciljev iz kampanje. Člani sveta so pohvalili sistematično pripravo gradiv.

Dva od zastavljenih ciljev kampanje nista bila izpolnjena (Izboljšanje percepcije okusa in kakovosti lokalnega govejega in perutninskega mesa – za 3,2 %, Izboljšanje percepcije o mleku »zdravo za razvoj« – za 3,2 %). Dr. Pahor, ga. Ahčin in dr. Majkovič so se strinjali, da so dotični cilji težko dosegljivi. Nanje vplivajo spreminjajoči globalni trendi tako o zmanjševanju porabe mesa v prehrani, pomenu mleka za zdravje posameznika. Dr. Zagorc je opozorila, da so nedavne afere z mesom negativno vplivale na javno mnenje. Člani so se strinjali, da je pridobivanje verodostojnih podatkov za promocijsko komunikacijo s strani stroke večkrat oteženo.

AD3 Časovnica izvajanja sektorske promocije po ZPKŽP in generične promocije po ZKme

Ga. Le Marechal je predstavila časovnico aktivnosti za pripravo in izvedbo splošne promocije po ZKme ter sektorske promocije po ZPKŽP za naslednje 3-letno programsko obdobje. Aktivnosti zajemajo: objave odredb, uredb, soglasje Komisije, pripravo in potrditev Komunikacijsko akcijskega načrta (KAN), priprave in objave javnih razpisov, izbor izvajalcev, pobiranje prispevkov in začetek izvajanja promocije za mleko, meso in sadje.

Za kampanjo splošne promocije sheme izbrana kakovost in EKO, ki jo MKGP načrtuje za november 2019 do junija 2021, je potrebno pridobiti še soglasje Ministrstva za finance za koriščenje sredstev iz proračuna 2019.

Predstavljeni so bili roki za vstop novih sektorjev v naslednji 3-letni program promocije, ki se bo izvajal od 2023 do 2025. Ga. Ahčin je povedala, da je predlog specifikacije za izbrano kakovost za drobnico nared za posredovanje na MKGP. Dr. Zagorc je povedala, da bo GZS v sektorski odbor za žita imenoval svojo članico, Nino Križnik. Dr. Pahor je poudaril, da je za vstop novih sektorjev v promocijo še posebej pomemben prvi korak, sprejem in notifikacija specifikacije za shemo izbrana kakovost.

AD4 Stanje na področju notifikacije specifikacij sektorjev mleka, mesa in sadja za shemo izbrana kakovost in informacija o objavi JR za povračilo stroškov iz ukrepa M03

Ga. Kokolj Prošek je predstavila stanje na področju notifikacije specifikacij za sektor mleka, mesa in sadja za shemo izbrana kakovost. Nova specifikacija za mleko bo objavljena na spletu do novembra letos. Planira se, da bodo do novih razpisov v novembru 2019 potrjene vse tri specifikacije za izbrano kakovost.

Dr. Majkovič je predstavila stanje glede objave javnega razpisa za povračilo stroškov certificiranja za shemo izbrana kakovost. Proračunskih sredstev za ta ukrep (3.1) je dovolj.

Ga. Ahčin je izpostavila težavo glede sprememb in novih pogojev specifikacije za tiste, ki so že bili certificirani po prvotni specifikaciji za sektor mesa. Odpira se vrsta vprašanj, na katere bo potrebno pripraviti odgovore, zlasti glede omejitev pri spreminjanju števila članov skupin, ki so uveljavljale povračilo stroškov certificiranja, informiranja rejcev o novih pogojih specifikacije za meso, o sklenjenem sporazumu med vlagateljema specifikacije za prašičje meso, ki vključuje omejitve certificiranja rejcev do doseganja določenega praga in druga vprašanja. Opaziti je tudi nezadostno obveščenost rejcev in drugih deležnikov v verigi glede sklenjenega sporazuma na področju prašičereje.

Ker gre za resna vprašanja je bilo predlagano, da se skliče poseben sestanek z vsemi partnerji v čim krajšem času za rešitev nastale situacije v sestavi: MKGP, sektorski odbor za meso, GZS, ZZS, KGZS, certifikacijski organi ter pravniki.

AD5 Izhodišča za razpravo o spremembi ZPKŽP

Ga. Jakuš je izpostavila, da je glede na do sedaj pripoznane težave glede izvajanja ZPKŽP potrebna sprememba, saj veljavna določila izvajalcem povzročajo kar nekaj težav, je pa treba biti previden pri spreminjanju zakona. Ga. Le Marechal je predstavila področja, ki jih je v zakonu nujno potrebno urediti. Združitev splošne promocije in sektorske promocije v en krovni zakon je zahteva tudi SVZ in jo je potrebno nujno čim prej uresničiti. Predstavila je tudi druga vprašanja, ki se nanašajo na evidence zavezancev za plačilo prispevka, na širitev sektorjev, osvetlila je vrsto omejitev pri načinu financiranja, ki predstavljajo veliko administrativno breme, ki ga bo nujno potrebno poenostaviti. Ga. Le Marechal je povedala, da namerava direktorat skupaj s pravno službo MKGP proučiti različne pristope in možnosti za spremembo Zakona o promociji kmetijskih in živilskih proizvodov, kar bomo predstavili na naslednji seji Sveta za promocijo.

**Sklepi:**

1. Svet je sprejel dnevni red 39. seje in potrdil zapisnik 38. seje. Vsi sklepi so bili realizirani.
2. Svet se je seznanil s finančnim poročilom o izvedbi 3-letne kampanje Naša super hrana.
3. Svet se je seznanil s časovnico za izvajanje sektorske promocije po ZPKŽP in splošne promocije po ZKme.
4. MKGP posreduje časovni načrt vsem sektorskim odborom in info točkam skupaj s potrebnimi roki za vstop sektorjev v promocijo za naslednje 3-letno programsko obdobje (2023-2025).
5. Svet se je seznanil s stanjem na področju notifikacije specifikacije za shemo kakovosti izbrana kakovost za mleko, meso in sadje.
6. Svet se je seznanil s stanjem glede javnega razpisa za povračilo stroškov iz ukrepa M03.
7. MKGP skliče v čim krajšem času delovni sestanek s sektorskim odborom za meso, KGZS, ZZS, GZS-ZKŽP, certifikacijskimi organi in pravno službo MKGP, da se odgovori na zastavljena odprta vprašanja na temo certificiranja in veljavnosti prejšnjih verzij specifikacije za shemo izbrana kakovost za meso ter moratorija na certificiranje rejcev prašičev vse do izpolnitve pogoja iz sporazuma, sklenjenega med vlagatelji specifikacije za prašičje meso.
8. Svet se je seznanil z izhodišči za razpravo o spremembi ZPKŽP.
9. MKGP opravi razgovor s pravno službo in na naslednji seji svetu predstavi različne možnosti za spremembo ZPKŽP (manjša sprememba, večja sprememba ali nov zakon).
10. Naslednja seja sveta bo predvidoma v začetku decembra 2019.

Zapisala:

mag. Štefi Videčnik

sekretarka sveta mag. Anita Jakuš,

 predsednica sveta za promocijo kmetijskih

 in živilskih proizvodov